Názov: **FOTOpotulky 2024/** *mikroFESTIVAL súčasnej slovenskej fotografie/*
Organizátor: **pointA** **o.z.**
Miesto: **Humenné** Koordinátor a autor projektu: **Vladimíra Savkaničová** Autorské výstavy: **Ľudovít Hruška, Jana Ilková, Lena Jakubčáková, Mária Piatriková, Martin Kollár**

Kolektívne výstavy: **DOTYKY S ČASOM, TRADÍCIE A FOTOGRAFIA, FOTOpotulky 2024, Námestie IV.,**

# Kurátori výstav: **Mária Mišková, Stanislav Piatrik, Branislav Štěpánek**

Trvanie festivalu: **01. august - 31. október 2023** Spoluorganizátori: **Vihorlatské múzeum v Humennom, Mestské kultúrne stredisko Humenné, Vihorlatská knižnica v Humennom, History art & music club,**

**Festival z verejných zdrojov podporil Fond na podporu umenia ako hlavný partner.**

**S finančnou podporou mesta Humenné.**

pointA o.z. a Vihorlatské múzeum v Humennom

Vás srdečne pozývajú na dvojitú vernisáž výstav „DOTYKY S ČASOM“ a „TRADÍCIE A FOTOGRAFIA“. Výstavy sú súčasťou štvrtého ročníka mikroFESTIVALU FOTOpotulky 2024, ktorý sa odohrá počas mesiacov august a september. Dvojica výstav spolu s autorskou výstavou Ľudovíta Hrušku RÁZCESTIE tvorí prázdninový program festivalu FOTOpotulky. Festival spája minulosť a prítomnosť slovenskej fotografie, prezentujúc diela priekopníkov aj súčasných umelcov. Historický odkaz reprezentujú Maria Kohn Dulawa, Václav Feigl, Mikuláš Aurel Keresztény a Robert Spielmann, zatiaľ čo Martin Kollár, Jana Ilková, Lena Jakubčáková a Mária Piatriková reflektujú aktuálne témy a umelecké výrazy vo fotografii. Festival tiež zdôrazňuje regionálnu tvorbu autorov ako Ľudovít Hruška, František Horváth, Filip Harčarik, Jozef Lauruský, Ján Miško a Tomáš Leňo, prinášajúc lokálny pohľad na súčasné globálne otázky prostredníctvom fotografie. Exteriérové výstavy „DOTYKY S ČASOM“ a „TRADÍCIE A FOTOGRAFIA“ sú verejnosti prístupne bezplatne a snažia sa osloviť čo najširší okruh divákov.

**Názov výstavy: DOTYKY S ČASOM**

Autori výstavy: Maria Kohn Dulawa, Václav Feigl, Mikuláš Aurel Keresztény, Robert Spielmann

Kurátor výstavy: Mária Mišková

Vernisáž a komentovaná prehliadka: 8. 8. 2024 / štvrtok o 17:00 /Nádvorie kaštieľa/

Trvanie výstavy: 8. 8. 2024 – 15. 9. 2024

Miesto výstavy: Vihorlatské múzeum v Humennom, Námestie slobody č. 1, 066 01 /Nádvorie kaštieľa/

Po. - Pia. 10:00 - 18:00, So. - Ne. 14:00 - 18:00

Krátky prierez doteraz málo zverejnenej tvorby štyroch fotografov, zaradených k priekopníkom humenskej fotografie.

**Maria Kohn Dulawa** (1873 – 1940)

Pracovala vo fotografických ateliéroch Elvíra s filiálkami vo Vranove, Michalovciach. Topoľčanoch, Sečovciach a v Humennom. V roku 1917 sa natrvalo usadila v Humennom. V zachovanom malom počte fotografií dominuje dobový charakter tvorby zasadenej do secesnej estetiky.

**Václav Feigl** (1894 – 1968)

Fotograf a spoluzakladateľ fotoskupiny pri Klube slovenských turistov a lyžiarov v Humennom. Popri profesionálnej práci pre spoločenské požiadavky doby venoval sa aj voľnej tvorbe. Vyšiel z ateliéru a zobrazované postavy včleňoval do prirodzeného prostredia krajiny, dvora či ulice, Vynikal v portrétnej tvorbe. Svojou spoločenskou autoritou spoluvytváral predpoklady pre rozvoj fenoménu fotografie nielen ako obrazového prostriedku ale aj ako nositeľa sociálneho diskurzu.

**Mikuláš Aurel Keresztény** (1910 – 1960)

Kňaz a fotograf pôsobil v Humennom v rokoch 1938 – 1950. V tvorbe zastupoval kresťanské a sociálne témy svojej doby. Vyjadroval obdiv ku krajine a ľuďom Horného Zemplína a  fotografiám dodával „impresionistické“ čaro. Spoločenský a kritický obsah niektorých fotografií v čase hospodárskej krízy a medzivojnového obdobia zvýraznili jeho humanistické posolstvo.

**Robert Spielmann** (1913 – 2006)

Staviteľ, fotograf, lektor a iniciátor fotoamatérskeho hnutia v Humennom povyšuje krajinu, zátišie, portrét a architektúru na princíp celoživotného záujmu a kontaktu s okolitým svetom prostredníctvom obrazového a výtvarne kultivovaného výsledku. Vo vybranej kolekcii vystavíme najstaršie, menej známe fotografie.

*Súčasťou výstavy bude sprievodné video s rozsiahlejším výberom autorských prác. Kópie fotografií boli získané zo súkromných a rodinných zbierok okrem kópie Marie Kohn Dulawej Chlapec s fúrikom, pochádzajúcej zo zdroja webumenia.sk v majetku SNG v Bratislave.*

**Názov výstavy: TRADÍCIE A FOTOGRAFIA**

Autori výstavy: Mikuláš A. Kerezstény, František Horváth, Filip Harčarik, Jozef Lauruský, Ján Miško, Tomáš Leňo

Kurátor výstavy: Mária Mišková

Vernisáž a komentovaná prehliadka: 08. 8. 2024 / štvrtok o 17:00 /Nádvorie kaštieľa/

Trvanie výstavy: 8. 8. 2024 – 30. 9. 2024

Miesto výstavy: Skanzen - Vihorlatské múzeum v Humennom

40. výročie založenia Areálu ľudovej architektúry a bývania v humenskom skanzene prispelo k myšlienke uplatniť tematicky a obsahovo príbuznú tematiku prostredníctvom veľkoplošných fotografií. Portréty, sakrálne témy, dedinské a folklórne motívy vytvorili výber z tvorby regionálnych fotografov v rôznych obdobiach. Podobne ako areál ľudovej architektúry a bývania je nositeľom umu a zručností našich predkov, tak aj vystavené fotografie zachytávajú momenty z ich života, rituálov, zvyklostí a práce. Vo výbere sú diela : Mikuláša A. Kerezstényho (1910- 1960), Františka Horvátha (1911 – 1994), Filipa Harčarika (1945 – 2024), Jozefa Lauruského (1953 ), Jána Miška (1953) a Tomáša Leňa (1964).